Správa zo zahraničnej pracovnej cesty

1.	Účastník ZPC:

Titul, meno a priezvisko:	Ing. Vladimír Belovič, CSc.	
Pracovisko:	MŠVVaŠ SR, Stromová 1, 81330 Bratislava 
sekcia ďalšieho vzdelávania a mládeže 	
Pracovné zaradenie:	poverený vedením sekcie 	
Znalosť jazykov:	A, F, N, R	
2.	Zahraničná pracovná cesta:

Štát:	Belgicko	
Mesto:	Brusel	
Vykonaná v doch:	24. - 26. 10. 2012	
Prijímajúca organizácia:	Sekretariát Európskej rady, Brusel
	
Účel cesty:	Účasť na zasadnutí Výboru pre vzdelávanie Rady EÚ 	
Spôsob financovania:	Náklady na ubytovanie, stravné a vreckové náklady hradí MŠVVaŠ SR; cestovné náklady sú refundované MF SR z FO;	
		
3.	Rámcový program pobytu:
24. 10. 2012	Ráno odchod služobným autom z Bratislavy na letisko Viedeň- Schwechat, prílet do Bruselu. Účasť na konferencii k mobilitám. 	
25. – 26. 10. 2012
26. 10. 2012	Rokovanie Výboru pre vzdelávanie Rady EÚ v sídle Rady EÚ v Bruseli. 

Odlet do Viedne vo večerných hodinách, návrat do Bratislavy
	
4.	Stručný priebeh rokovaní:
V dňoch 25. – 26. 10. 2012 som sa zúčastnil rokovania Výboru pre vzdelávanie Rady EÚ. Piate zasadanie Výboru pre vzdelávanie počas CY PRES viedol Kyriakos Kosteas z cyperského Stáleho zastúpenia. 
Zasadnutiu Výboru pre vzdelávanie predchádzalo neformálne zasadnutie Výboru pre vzdelávanie, ktoré sa uskutočnilo  dňa 24. 10. 2012 v sídle SZ SRN v Bruseli k problematike vysokoškolských mobilít. Spolková republika Nemecko má v tejto oblasti bohaté skúsenosti, ktoré by bolo možné využiť pri príprave návrhu programu Erasmus pre všetkých, ktorého významnou zložkou sú mobility. 

Počas zasadnutia bola prerokovaná nasledovná agenda:

1.  Schválenie agendy
2.  Informácie  Predsedníctva
3.  Informácie  Komisie

4.  Návrh záverov Rady k implementácii vzdelávania a odbornej prípravy v stratégii Európa 2020 - príspevok vzdelávania a odbornej prípravy k ozdraveniu ekonomického rastu 
	- prezentácia podkladového dokumentu Predsedníctva a  reakcie delegácií
		= doc. 14910/12 EDUC 295 SOC 828
5.  Návrh záverov Rady o gramotnosti
     - finalizácie revidovaného textu Predsedníctva 
       - doc. 14776/12 EDUC 292 JEUN 77 SOC 815
6.	Návrh odporúčania Rady k validácii neformálneho vzdelávania a informálneho učenia sa 
- finalizácie revidovaného textu Predsedníctva
	- doc. 14219/12 EDUC 275 SOC 775 JEUN 68
	- doc. 15040/12 EDUC 300 SOC 837 JEUN 79 
7.  Rôzne

Stručný obsah a priebeh diskusie k jednotlivým bodom:

1.  Schválenie agendy

Agenda zasadania bola schválená bez pripomienok.

2.  Informácie  Predsedníctva

PRES  informovalo o podujatiach, ktoré sa uskutočnili, alebo uskutočnia počas cyperského predsedníctva EÚ. 
V dňoch 22. – 23. 10. 2012 sa v Nikózii uskutočnilo zasadnutie generálnych riaditeľov zodpovedných za vysokoškolské vzdelávanie. Predmetom rokovania bola problematika zlepšenia kvality, prístupu a atraktívnosti k vysokoškolskému vzdelávaniu ako i jeho modernizácia 
V dňoch 25. – 26. 10. 2012 sa v Larnake uskutočnila konferencia k zlepšeniu kvality celoživotného vzdelávania. 
V dňoch 3. – 4. 12. 2012 sa v Nikózii uskutoční zasadanie Výboru pre vzdelávanie. PRES požiadalo členov Výboru pre vzdelávanie, aby sa v stanovenom termíne zaregistrovali.

3.  Informácie  Komisie

COM informovala, že v novembri 2012 prijme stratégiu týkajúcu sa prehodnotenia zručností, ktorá vyzdvihne potrebu riešiť geografické rozdiely vo vzdelávaní. V roku 2013 predloží COM členským štátom ďalšie dôkazy a usmernenia k spôsobom, ako zlepšiť rovnosť vo vzdelávaní a odbornej príprave. V roku 2013 bude vydaná druhá správa o nerovnostiach vo vzdelávaní z geografického hľadiska.
COM ďalej informovala o pripravovanom zasadnutí skupiny na vysokej úrovni (High Level Group), ktoré sa uskutoční v dňoch 13. – 14. 12. 2012 v Dubline a ministerskej konferencii k problematike modernizácie vzdelávania prostredníctvom moderných technológií, ktorá sa uskutoční v Oslo v dňoch 9. – 11. 12. 2012.
Tiež informovala o konferencii Fóra vzdelávania,  ktoré sa uskutočnilo v Bruseli v dňoch 18. – 19. 10. 2012. Podujatia sa zúčastnilo viac ako 350 účastníkov. Na podujatí boli odsúhlasené kľúčové posolstvá, ktoré budú odsúhlasené na Rade pre vzdelávanie dňa 26. 11. 2012.
V dňoch 13. – 14. 11. 2012 sa na vysokej úrovni uskutoční konferencia Jean Monair. V dňoch 19. – 21. 11. 2012 konferencia k aktívnemu starnutiu a medzigeneračnej solidarity.

4. Návrh záverov Rady k implementácii vzdelávania a odbornej prípravy v stratégii Európa 2020 

	PRES v prvom čítaní predstavilo návrh záverov Rady k implementácii vzdelávania a odbornej prípravy v stratégii Európa 2020 – príspevok vzdelávania a odbornej prípravy k ozdraveniu ekonomického rastu.
 	Vybudovať inteligentné, udržateľné a inkluzívne hospodárstvo sú tri hlavné, vzájomne sa dopĺňajúce priority stratégie Európa 2020, na dosiahnutie vyššej miery zamestnanosti, produktivity a sociálnej súdržnosti. Vzdelávanie je pritom jeden z piatich hlavných cieľov, ktoré by Únia do roku 2020 mala naplniť. V súčasnosti sa ale diskusia ohľadom príspevku vzdelávania k hospodárskemu rastu jednotlivých členských štátov obmedzuje predovšetkým na kvantitatívny aspekt porovnávania. Ide napríklad o percento gramotných občanov, ľudí s ukončeným vysokoškolským vzdelaním, alebo dospelej časti populácie, participujúcej na celoživotnom vzdelávaní. Posledné komparatívne štúdie, akou je napríklad PISA, ale poukazujú predovšetkým na veľké rozdiely v kvalitatívnych výstupoch vzdelávacieho procesu. Čo v dnešnej dobe absentuje je preto systematický výskum vzájomnej previazanosti medzi kvalitným vzdelaním na jednej strane a hospodárskym rastom spojeným s individuálnym ekonomickým blahobytom na strane druhej.

Efektívne investície do kvalitného vzdelania a odbornej prípravy by sa mohli stať nielen základom pre rýchle východisko z ekonomickej krízy, ale zároveň zabezpečiť aj dlhodobo udržateľný hospodársky rast v Európe. V krátkodobom horizonte musí byť prioritou systémov vzdelávania a odbornej prípravy hlavne zmiernenie sociálnych dopadov krízy. Týka sa to predovšetkým zníženia súčasnej vysokej úrovne nezamestnanosti, ktorá je najmarkantnejšia najmä medzi mladými absolventmi škôl. Musí sa hľadať správny pomer medzi teoretickou a praktickou stránkou výučby a nájsť tak optimálne prepojenie prípravnej vzdelávacej fázy so skutočnými potrebami pracovného trhu. Dnes už ale pozornosť potrebujeme upriamiť aj za horizont prvoplánového upravenia vzdelávacieho systému, nielen podľa aktuálnych potrieb pracovného trhu. Musíme sa popri tom zamerať zároveň aj na takú motiváciu, predovšetkým mladých ľudí, aby sa pre nich stal samozrejmým celoživotný prístup k vzdelávaniu. Len takýmto prístupom k problematike úpravy vzdelávacieho systému dosiahneme dlhodobý prínos jeho absolventov k hospodárskemu rastu celej spoločnosti.

Diskusia

Viaceré členské štáty (NL, ES, PT, FI. DE, FR, SE) zdôraznili, že dokument reaguje na diskusiu k úlohe vzdelávania v procese východísk z ekonomickej krízy z neformálneho stretnutia ministrov, ktoré sa uskutočnilo 4. a 5. októbra v Nikózii. Potrebné je urobiť VET atraktívnejším a tomu prispôsobiť kurikulá. Kľúčovým prvkom je efektívne investovanie do vzdelávania. Nevyhnutné je posilnenie úlohy ministrov školstva, čo je považované za politický cieľ. 
Európsky semester a špecifické odporúčania pre jednotlivé ČŠ stanovili úlohy, ktoré je potrebné vykonať. Podľa SE v dokumente chýbajú odporúčania, ktoré boli uvedené v Joint Reporte z februára 2012 a užšia spolupráca s EMCO. AT upozornila, že v dokumente chýba problematika migrantov. DE odporučilo zahrnúť do textu odporúčania z uskutočnenej peer review. 

AT upozornila, že v dokumente chýba problematika migrantov a ich vzdelávania v jazyku nielen hostiteľskej krajiny, ale aj v materinskom jazyku.

Záver: PRES v prvom čítaní prestavilo návrh záverov Rady k implementácii vzdelávania a odbornej prípravy v stratégii Európa 2020 - príspevok vzdelávania a odbornej prípravy k ozdraveniu ekonomického rastu.  
Vybudovať inteligentné, udržateľné a inkluzívne hospodárstvo sú tri hlavné, vzájomne sa dopĺňajúce priority stratégie Európa 2020, na dosiahnutie vyššej miery zamestnanosti, produktivity a sociálnej súdržnosti. Vzdelávanie je pritom jeden z piatich hlavných cieľov, ktoré by Únia do roku 2020 mala naplniť. Viaceré členské štáty zdôraznili, že dokument reaguje na diskusiu k úlohe vzdelávania v procese východísk z ekonomickej krízy. Kľúčovým prvkom je efektívne investovanie do vzdelávania a posilnenie úlohy ministrov školstva, čo je považované za politický cieľ. 
Na základe vznesených pripomienok bude dokument dopracovaný a bude predložený PRES na najbližšie rokovanie Výboru.

5. Návrh záverov Rady o gramotnosti

PRES v druhom čítaní predstavilo návrh záverov Rady o gramotnosti, ktorý bol dopracovaný o pripomienky EDUC zo dňa  9. 10. 2012. Dokument vychádzajú zo správy skupiny na vysokej úrovni pre gramotnosť, pričom reflektuje aj na diskusiu počas neformálneho stretnutia ministrov školstva v Nikózii v dňoch 4. – 5. 10. 2012. 

Nízka úroveň gramotnosti sa stáva čoraz väčšou prekážkou v plnohodnotnom zapojení sa do vedomostnej spoločnosti. Bude preto nevyhnutné nielen prepracovať učebné materiály pre potreby digitálnej doby, ale zároveň aj zvýšiť didaktické zručnosti učiteľov v tomto smere. Ministri školstva by sa preto mali vyjadriť k možnému zameraniu budúcich iniciatív na boj proti nízkej úrovni gramotnosti na národnej a európskej úrovni.

Diskusia
ES tak ako pri prvom čítaní dokumentu požiadalo o iný preklad termínu "literacy" do španielčiny, požadujú výraz "alfabetazición". IT podporilo ES v terminológii. AT upozornila, že v dokumente chýba problematika migrantov a ich vzdelávania v jazyku nielen hostiteľskej krajiny, ale aj v materinskom jazyku. Viacero ČŠ (FR, PT, ES, AT) upozornilo na skutočnosť, že v dokumente chýba riešenie problematiky učiteľov. SE podporené viacerými ČŠ (NL, DE, LU)  navrhli úpravy na vylepšenie textu ako napr. na str. 9  namiesto ensure that all teachers  uviesť stimulate that all teachers a  pod.

Záver: PRES predstavilo v druhom čítaní návrh záverov Rady o gramotnosti, ktoré vychádzajú zo správy skupiny na vysokej úrovni pre gramotnosť. Nízka úroveň gramotnosti sa stáva čoraz väčšou prekážkou v plnohodnotnom zapojení sa do vedomostnej spoločnosti. K dokumentu boli ČŠ vznesené viaceré pripomienky, na základe ktorých PRES dokument dopracuje a ten predmetom najbližšieho rokovania Výboru.

6. Návrh odporúčania Rady k validácii neformálneho vzdelávania a informálneho učenia sa

PRES v úvode predstavilo hlavné zmeny v dokumente, pričom spomenulo aj zmenu štruktúry dokumentu, keď sa mnohé ustanovenia z prílohy II dostali do tela odporúčania. 

Diskusia

Úvodné ustanovenia

BE navrhlo, aby dokument hovoril o uznávaní výsledkov vzdelávania. V úvodných ustanoveniach by spomenuli Youthpass,  uznesenie Rady o práci s mládežou a tzv. Štrasburský proces. FR by v ods. 2 zdôraznilo podporu mobility (podobne RO). PT si želá v ods. 4 spomenúť fungovanie trhu práce a doplniť  nové úvodné ustanovenie o EQARF. UK je za dostatok flexibility pre ČŠ. AT sa pýtalo, prečo sa v ods. 1 akcentujú otvorené vzdelávacie zdroje,  navrhujú tento príklad vypustiť. 

DE nevidí v návrhu odporúčania európsku pridanú hodnotu, preto v ňom musia byť obsiahnutá flexibilita pre ČŠ a mnohé ustanovenia požaduje oslabiť. 

článok 1
DK požaduje z ods. 3d vypustiť "neisté formy zamestnania". DE požaduje v ods. 1 spomenúť "when deemed appropriate" (podobne FI, CZ). Požaduje ďalej vypustiť ods. 3e, ktorý hovorí o finančnej prístupnosti uznávania (podobne SE, EE, EL). UK sa nazdáva, že lehota 6 mesiacov v ods. 3d by mala byť flexibilná (podobne AT, DK, ES, FI, EL, NL, LT), s čím nesúhlasí COM.

AT víta zmenu termínu v ods.1, radšej by však uprednostnilo formuláciu, že do roku 2015 ČŠ začnú práce na systémoch uznávania. FR by v ods. 2a špecifikovalo mladých ľudí. Audit zručností spomínaný v ods. 2d by nemal byť predmetom tohto odporúčania. EE by do ods. 1 doplnilo "podľa potrieb jednotlivcov". Stále požaduje vypustenie ods. 3d. FI podporuje súčasnú verziu ods. 1b (podobne FR, PL, PT). NL požaduje vypustiť z ods. 3e výraz "finančne" (prístupný). LU by z ods. 1b vypustilo odkaz na smernicu 2005/36/EC o uznávaní odborných kvalifikácií. COM vysvetlila LU, prečo je tento odkaz dôležitý.

článok 2
AT požiadalo o vysvetlenie pridanej hodnoty európskeho inventáru pre validáciu (ods. c). 

článok 3
ES sa nazdáva, že jeden rok je málo na evaluáciu (ods. d). BE, AT a FR majú problém s ods. b.  DE žiada, aby sa usmernenia pre potvrdzovanie neformálneho a informálneho učenia presunuli z ods. b do úvodných ustanovení. 

Záver:Výbor pre vzdelávanie sa v druhom čítaní venoval návrhu odporúčania Rady k validácii neformálneho vzdelávania a informálneho učenia sa. Pripomienky boli predovšetkým k návrhom rôznych lehôt: či už lehoty implementácie, alebo lehoty v rámci tzv. záruk pre mladých.  Do textu boli zapracované niektoré časti stanoviska PS pre mládež. PRES sa k dokumentu vráti na najbližšom zasadaní Výboru.

7. Rôzne

PRES na konci zasadania oznámilo, že sa chce vrátiť k otázke mechanizmu záruk, a to buď 12. alebo 21.11. 20.12. by sa mal potom Výbor venovať pripomienkam EP k návrhu programu Erasmus pre všetkých. CRP 1 o programe Rady bude 7.11., jednotlivé body budú na programe 14.11. 

5. Odporúčané závery:

Piate zasadanie Výboru pre vzdelávanie počas CY PRES prerokovalo v prvom čítaní návrh záverov Rady k implementácii vzdelávania a odbornej prípravy v stratégii Európa 2020 a v druhom čítaní návrh  záverov Rady o gramotnosti a návrh odporúčania Rady k validácii neformálneho vzdelávania a informálneho učenia sa. 
Všetky tri dokumenty budú predmetom najbližšieho rokovania Rady pre vzdelávanie.
6. Prehľad prinesenej dokumentácie

Prinesená dokumentácia je uložená a je k dispozícii k nahliadnutiu na sekcii ďalšieho vzdelávania a mládeže.
7.	Osobitne vyhodnotený očakávaný prínos ZPC
Poznatky a pracovné podklady získané na zasadnutí Výboru pre vzdelávanie Rady EÚ budú využité pri príprave podkladových materiálov a stanoviska za SR na  rokovanie Rady EÚ pre vzdelávanie, mládež, kultúru a šport, ktorá sa uskutoční v dňoch 26. – 27. novembra 2012 a pri príprave koncepčných a legislatívnych dokumentov v oblasti vzdelávania a odbornej prípravy.

8.    Spôsob zverejnenia výsledkov ZPC

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete

Vysvetlenie skratiek: 
skratky 27 krajín EÚ: AT – Rakúsko, BE – Belgicko, BG – Bulharsko, CY – Cyprus, CZ – Česká republika, DE – Nemecko, DK – Dánsko, EE – Estónsko, EL – Grécko, ES – Španielsko, FI – Fínsko, FR – Francúzsko, HU - Maďarsko, IE - Írsko, IT – Taliansko, LU – Luxembursko, LT – Litva, LV – Lotyšsko, MT – Malta, NL – Holandsko, PL – Poľsko, PT – Portugalsko, RO – Rumunsko, SE – Švédsko, SI – Slovinsko, SK – Slovensko, UK – Veľká Británia

Dátum: 9. 11. 2012
Správu vypracoval: Ing. Vladimír Belovič, CSc., poverený vedením SĎVM
Správu schválil:  Ing. Ivan Stankovský, CSc.  – vedúci služobného úradu MŠVVaŠ SR